Pressemeddelelse Dronning Dagmar-udstilling + børneteater + foredrag

**Dronning Dagmar – prinsesse af Bøhmen: Udstilling, foredrag og dukketeater i Historiens Hus**

**Fra 17. til 27. september 2013 præsenterer Odense Centralbibliotek og Tjekkiets Ambassade i Danmark en udstilling om Dronning Dagmar i Historiens Hus i Odense.**

I 1205 ankom den bøhmiske prinsesse Markéta Drahomíra til Danmark for at gifte sig med Valdemar II Sejr. Efter brylluppet tog hun navnet Dagmar i brug, og hun boede ved det danske kongelige hof i Ribe i Jylland.

Fortællingerne om hendes liv er desværre begrænsede, men som den eneste dronning fra den danske middelalder lever hun stadig i folkeviser og legender fra det 14. og 15. århundrede, som roser hendes venlighed, generøsitet og skønhed. Dagmar levede kun får år i Ribe, da hun døde ung ved fødslen af sin anden søn.

**Praktisk om udstillingen**  
Udstillingen om Dronning Dagmars liv vises i perioden fra tirsdag d. 17. september til og med fredag d. 27. september 2013 i Historiens Hus, Klosterbakken 2, Odense C.

Udstillingen åbnes med en reception 17. september kl. 14.30.

Udstillingen vil derudover være åben i den almindelige åbningstid: Mandag 10-16, Torsdag 10-19 og fredag 10-12. I weekenden 21.-22. september er der ekstraordinært åbent begge dage 12-16. I denne weekend vil der både lørdag og søndag være dukketeaterforestilling kl. 14.

Udstillingen er udarbejdet i samarbejde mellem Tjekkiets Ambassade i Danmark og Odense Centralbibliotek, Historiens Hus.

**Dronning Dagmar – prinsesse af Bøhmen – et foredrag** Foredrag med lektor dr. Phil. Kurt Villads Jensen, Syddansk Universitet. Kurt Villads Jensen er historiker med speciale i dansk og europæisk middelalder. Han vil denne aften fortælle om dronningen og om den tid og det samfund, hun var en del af.

**Praktisk om foredraget**

**Tirsdag 24. september kl. 19.30-21.00. Billetpris 40. kr.** Reserverede billetter skal afhentes senest 30 minutter før foredragets begyndelse.

**Eventyret om Dronning Dagmar- en dukketeaterforestilling for børn**I tilknytning til udstillingen om Dronning Dagmar opfører Teater Svanen en dansk-tjekkisk dukketeaterforestilling om ”Eventyret om Dronning Dagmar”. Et stykke om en prinsesse, der blev giftet bort til en konge i et land højt mod nord. Et land fyldt med eventyr, fare og forhindringer, men også et eventyr om kærlighed.

Stykket er en musikalsk fortælling med dukker om den tjekkiske prinsesse, der bliver til Dronning Dagmar, og den danske konge Valdemar Sejr.

**Praktisk om forestillingen**  
Forestillingen vises henholdsvis lørdag d. 21. september og søndag d. 22. september 2013, begge dage kl. 14.00 i Historiens Hus, Klosterbakken 2, Odense C.

Forestillingen henvender sig til børn fra 4 år og opefter og deres forældre. Det er gratis at deltage, men forhåndstilmelding er nødvendig via [www.odensebib.dk/arrangementer](http://www.odensebib.dk/arrangementer).

**Kontaktinfo**  
Overassistent Ingrid Bundgaard, Odense Centralbibliotek, tlf.: 65 51 44 27. Bibliotekschef Kent Skov Andreasen, Odense Centralbibliotek, tlf.: 20124400